મિડિયમ મલ્ટિ રોલ એટલે મધ્યમ રેન્જના વિમાનો, જે એકથી વધુ ભૂમિકા ભજવી શકે. વિમાનોનું કામ માત્ર આક્રમણ કરવાનું નથી. વિમાનો દ્વારા આકાશમાંથી જમીન પર નજર રાખવાનું, દુશ્મનોના વિમાનો અને મિસાઇલો પર નજર રાખવાનું, માલસામાન પહોંચાડવાનું, અન્ય વિમાનને રિફ્યુઅલ કરવાનું પણ હોય છે. ભારતીય વાયુ સેનાએ આ પ્રકારના વિમાનની માગણી કરી હતી, કેમ કે રશિયા પાસેથી ખરીદેલા મિગ વિમાનો જૂના થવા લાગ્યા હતા. મિગ વિમાન તૂટી પડવાના સમાચારો વારંવાર આવતા હોય છે. મિગનો કાફલો ઓછો થતો ગયો તેથી સેનાએ તેની જગ્યા લઈ શકે તેવા મલ્ટિ રોલ કૉમ્બેટ એરક્રાફ્ટની, લડાકુ વિમાનની માગણી મૂકી હતી.